Eletrostàtica

L'eletrostàtica a studia ij fenòmeno ch'as atribuisso a dle carie elétriche fërme.
Ëd concet amportant ch'as consìdero an eletrostàtica a son la caria elétrica, ij camp elétrich e la polarisassion elétrica ant ij materiaj dielétrich.
Ij fenòmeno dl'eletrostàtica a son amportant për la strutura atòmica e la natura dla materia.

 Ël problema general dl'eletrostàtica 
Ël problema pì general d'eletrostàtica a l'é cost-sì: dàite ant lë spassi forma e posission ëd vàire condutor e dàita la natura dël diéletrich ch'a-j sirconda, determiné ël potensial, e donca l'antensità, an minca pont dël camp eletrostàtich ch'a n'arzulta.
An efet, sòn a l'é l'istess che conòsse la solussion ant ël dielétrich, dagià che ant ij condutor ël camp a l'é nul.

Ël problema a admet un-a e mach un-a solussion: assignà la caria ansima a mincadun dij condutor, costa-sì a së spantia an sla surfassa rivand a na posission d'echilibri, cola për la qual ël potensial a l'é costant ansima a mincadun dij condutor.
Tutun, gavà pòchi cas sempi, l'arserca dla solussion dël problema eletrostàtich a men-a a na tratassion analìtica motobin complicà.

Categorìa:Fìsica